b'\n_START_ARTICLE_\nMednarodna astronavti\xc4\x8dna akademija\n_START_PARAGRAPH_\nMednarodna astronavti\xc4\x8dna akademija (angle\xc5\xa1ko International Academy of Astronautics, kratica IAA) je mednarodno ob\xc4\x8destvo, ki zdru\xc5\xbeuje strokovnjake (znanstvenike in in\xc5\xbeenirje) s podro\xc4\x8dja astronavtike in raziskovanja vesolja. Kot nevladna organizacija je bila ustanovljena 16. avgusta 1960 v Stockholmu na pobudo Theodora von K\xc3\xa1rm\xc3\xa1na. IAA so kot organizacijo Zdru\xc5\xbeeni narodi priznali leta 1996._NEWLINE_IAA si prizadeva za pospe\xc5\xa1evanje razvoja astronavtike v miroljubne namene, prepoznava posameznike, ki so se odlikovali na sorodnih podro\xc4\x8djih znanosti ali tehnologije in skrbi za program, prek katerega lahko njeni \xc4\x8dlani prispevajo k mednarodnim prizadevanjem za napredovanje vesoljskih znanosti. Tesno sodeluje z Mednarodno astronavti\xc4\x8dno zvezo (IAF), nacionalnimi in mednarodnimi vesoljskimi agencijami._NEWLINE_Prvi predsednik IAA je bil K\xc3\xa1rm\xc3\xa1n. Edward Carroll Stone je bil predsednik IAA do oktobra 2009. G. Madhavan Nair, predsednik Indijske organizacije za raziskovanje vesolja, je bil izbran za predsednika IAA avgusta 2009. Do sedaj je edini neameri\xc5\xa1ki predsednik organizacije._NEWLINE_IAA izdaja mese\xc4\x8dno revijo Acta Astronautica v izdaji zalo\xc5\xbebe Elsevier Press. Revija pokriva razvoj vesoljske tehnologije v povezavi z miroljubnim znastvenim raziskovanjem vesolja in njeno rabo za dobrobit in napredek \xc4\x8dlove\xc5\xa1tva, pojmovanjem, na\xc4\x8drtovanjem, razvijanjem in delovanjem vesoljskih in zemeljskih sistemov. V posebni \xc5\xa1tevilki objavlja izbrana poro\xc4\x8dila z letnega Mednarodnega astronavti\xc4\x8dnega kongresa.'